和野渡爲青溪賦
作者：衛宗武
朝代：宋

paragraphs: 好士不論親與疎，絕甘分少寧求餘。
孔程一見便傾盖，懽如故舊其非歟。
世多奇俊無南北，平昔可曾致佳客。
吾鄉良友無出君，二仲之交猶欠一。
青溪人瑞名聞揚，劍氣上射牛斗光。
淋漓筆下走風雨，其勢浩浩聲浪浪。
雙鵠俱堪儕野鶴，宜與翺翔天地廓。
一爲羈羽一仝巢，羈者飛來慰寥寞。
人生遇合天實爲，遠方朋來從爾思。
但親益友非損友，何間新知與舊知。
吾儕氣臭在投合，有來館粲須延納。
不妨北海常開樽，豈但休源乃施榻。
我家有竹門可款，植此不徒悅俗眼。
批風抹月待嘉賓，絕勝肉食供朝晚。
嵇呂交情雖似漆，千里相遇難再得。
何如耆俊里社仝，時得親薰才學識。